เซี่ยงไฮ้คอมโพสิตปิดลบ 56.88 จุด วิตกเฟดขึ้นดอกเบี้ยสัปดาห์หน้า
เซี่ยงไฮ้คอมโพสิตปิดลบ 56.88 จุด วิตกเฟดขึ้นดอกเบี้ยสัปดาห์หน้า
12 ก.ย. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวลง โดยดัชนีเซี่ยงไฮ้คอมโพสิตปรับตัวลง 56.88 จุด หรือ 1.85% ปิดที่ 3,021.98 จุดเนื่องจากนักลงทุนวิตกกังวลว่าธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมวันที่ 20-21 ก.ย.นี้ หลังเจ้าหน้าที่ระดับสูงของเฟดได้ออกมาแสดงความเห็นในเรื่องดังกล่าว
ทั้งนี้ นายเอริค โรเซนเกรน ประธานเฟดสาขาบอสตัน กล่าวเตือนว่าเฟดจะเผชิญความเสี่ยงมากขึ้น หากชะลอการปรับขึ้นอัตราดอกเบี้ยออกไปนานเกินไป ดังนั้นการใช้นโยบายคุมเข้มอย่างค่อยเป็นค่อยไปจึงมีความเหมาะสม
ทางด้านนายโรเบิร์ต แคปแลน ประธานเฟดสาขาดัลลัส กล่าวว่า ปัจจัยที่สนับสนุนให้เฟดปรับขึ้นอัตราดอกเบี้ย กำลังมีน้ำหนักมากขึ้นในช่วงหลายเดือนที่ผ่านมา
นอกจากนี้ สำนักงานสถิติแห่งชาติจีน (NBS) รายงานเมื่อวันศุกร์ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อที่สำคัญ ปรับตัวขึ้น 1.3% ในเดือนส.ค.เมื่อเทียบเป็นรายปี ซึ่งชะลอตัวลงจากเดือนก.ค.ที่มีการขยายตัว 1.8% 